b'\n_START_ARTICLE_\nKiropraktika\n_START_PARAGRAPH_\nKiropraktika je veja alernativne medicine, s poudarkom na diagnosticiranju, zdravljenju in prepre\xc4\x8devanju motenj skeletnomi\xc5\xa1i\xc4\x8dnega sistema, predvsem hrbtenice. Predpostavlja, da te motnje vplivajo na celoten organizem preko delovanja na \xc5\xbeiv\xc4\x8dni sistem. Osnovna ideja kiropraktike je ta, da ima telo sposobnost samozdravljenja ter da sta zgradba telesa (predvsem zgradba hrbtenice) in njegovo delovanje med seboj povezani - cilj kiropraktike je torej vzpostavljanje ravnovesja med zgradbo in delovanjem.\n_START_SECTION_\nZgodovina\n_START_PARAGRAPH_\nManualno zdravljenje hrbtenice so poznali \xc5\xbee v starem Egiptu in Gr\xc4\x8diji, izvajal naj bi jo tudi Hipokrat v 5. stoletju pred na\xc5\xa1im \xc5\xa1tetjem. Po svetu obstaja ve\xc4\x8d razli\xc4\x8dic kiropraktike, kakr\xc5\xa1na je na primer hoja po hrbtu pri ameri\xc5\xa1kih Indijancih._NEWLINE_Za za\xc4\x8detek kiropraktike, kot jo poznamo danes, pa \xc5\xa1tejemo leto 1895, ko jo je ustanovil Ameri\xc4\x8dan Daniel David (D.D.) Palmer. Menil je, da lahko ro\xc4\x8dna "nastavitev" oz. manipulacija hrbtenice ozdravi oz. pomaga pri okvari. Palmer je trdil, da premik kateregakoli dela okostja lahko stisne \xc5\xbeivce, se pravi komunikacijske kanale in tako okrepi ali oslabi njihovo sposobnost za prena\xc5\xa1anje in s tem izzove premo\xc4\x8dno ali preslabotno funkcijo, oziroma motnjo, ki ji pravimo bolezen. Neznatni premiki vretenc (kar imenujemo tudi subluksacije) lahko povzro\xc4\x8dijo veliko razli\xc4\x8dnih simptomov - ne le bole\xc4\x8din v predelu hrbta, temve\xc4\x8d tudi glavobole, slabo prebavo, astmo in psoriazo._NEWLINE_Prvi Palmerjev pacient je bil njegov pomo\xc4\x8dnik Harvey Lillard, ki naj bi \xc5\xbee 17 let imel te\xc5\xbeave s sluhom zaradi po\xc5\xa1kodbe hrbtenice. Po nekaj dnevih naravnavanja hrbtenice se je Lillardu sluh skoraj popolnoma povrnil._NEWLINE_Kljub ohranjanju dru\xc5\xbeinske skrivnosti je Palmer leta 1898 za\xc4\x8del u\xc4\x8diti kiropraktiko na "Palmerjevi \xc5\xa0oli Kiropraktike". Njegov sin, ki je bil tudi eden izmed \xc5\xa1tudentov, je 8 let kasneje prevzel \xc5\xa1olo in tako se je ta veja alternativne medicine za\xc4\x8dela raz\xc5\xa1irjati. Kasneje sta uvedla rentgensko slikanje kot obvezno za postavitev diagnoze pri pacientih._NEWLINE_Na za\xc4\x8detku je bila kiropraktika dele\xc5\xbena mnogih kiritk. Mnogo je bilo kiropraktikov brez ustrezne izobrazbe, uporabljali so tudi razne in\xc5\xa1trumente in pripomo\xc4\x8dke, \xc4\x8desar pa tako sin kot o\xc4\x8de Palmer nista odobravala. Pojavilo se je mnogo to\xc5\xbeb zoper kiropraktike, ki so svoje delo opravljali brez licence. Mnogi so bili zaradi tega tudi zaprti, med njimi tudi ustanovitelj kiropraktike. Tako je njegov sin ustanovil Mednarodno Zdru\xc5\xbeenje Kiropraktikov (International Chiropractors Association ICA). Kiropraktika \xc5\xa1e dolgo \xc4\x8dasa ni bila sprejeta s strani uradne medicine. Leta 1987 pa je Ameri\xc5\xa1ko Medicinsko Zdru\xc5\xbeenje (American Medical Association AMA) le sklenilo, da se \xc5\xa1tevilne to\xc5\xbebe prenehajo._NEWLINE_Resnej\xc5\xa1e raziskave idej kiropraktike se niso za\xc4\x8dele pred letom 1970. Do sredine 90-ih let se je pove\xc4\x8dalo zanimanje za \xc5\xa1olanje na tem podro\xc4\x8dju, kar je pripomoglo k ve\xc4\x8dji kvaliteti in k postavljanju klini\xc4\x8dnih smernic, ki so priporo\xc4\x8dale kiropraktiko pri laj\xc5\xa1anju akutnih bole\xc4\x8din v spodnjem delu hrbtenice. Kljub temu, da je kiropraktika podvr\xc5\xbeena skromnim ali neenotnim raziskavam o u\xc4\x8dinkovitosti, predstavlja pomembno vejo alternativne medicine; \xc5\xa1tevilo pacientov se pove\xc4\x8dujeje in v zadnjem \xc4\x8dasu je kiropraktika tudi vedno bolje sprejeta s strani uradne medicine.\n_START_SECTION_\nPrincip zdravljenja\n_START_PARAGRAPH_\nModerna kiropraktika temelji na treh hipotezah:_NEWLINE_- obstaja povezava med hrbtenico in zdravjem preko \xc5\xbeiv\xc4\x8dnega sistema,_NEWLINE_- subluksacije negativno vplivajo na zdravje_NEWLINE_- \xc4\x8de subluksacije odpravimo, opazimo izbolj\xc5\xa1anje ali odstranitev bolezni.\n_START_SECTION_\nSubluksacija\n_START_PARAGRAPH_\nPod pojmom subluksacija si v medicini predstavljamo nekaj drugega kot v kiropraktiki. Subluksacije vplivajo preko spinalnih \xc5\xbeivcev - blokirajo naravno komunikacijo ali povzro\xc4\x8dajo bolezen na kak\xc5\xa1en druga\xc4\x8den na\xc4\x8din._NEWLINE_Poznanih je ve\xc4\x8d teorij, kako naj bi subluksacija vplivala na zdravje, vendar nobena ni bila popolnoma potrjena. Kljub mnogim kritikom, je Ameri\xc5\xa1ko Zdru\xc5\xbeenje Kiropraktikov leta 1996 sprejelo soglasje, da ta na\xc4\x8din zdravljenja pomembno izbolj\xc5\xa1a ali odpravi zdravstvene te\xc5\xbeave ravno preko osredoto\xc4\x8danja na subluksacijo. Leto kasneje so izdali monografijo v kateri navajajo, da odstranitev subluksacije vklju\xc4\x8duje izbolj\xc5\xa1anje delovanja celotnega organizma, vklju\xc4\x8dno z zdravjem, odnosom med zdravnikom in pacientom ter spremembe v \xc5\xbeiv\xc4\x8dnem, mi\xc5\xa1i\xc4\x8dnem, vezivnem tkivu.\n_START_SECTION_\nSpinalna manipulacija\n_START_PARAGRAPH_\nGre za aplikacijo dolo\xc4\x8dene sile na specifi\xc4\x8den predel telesa oziroma posameznega tkiva s terapevtskim namenom. S spinalno manipulacijo (prilagajanje) odpravljamo subluksacije, izvedena pa mora biti specifi\xc4\x8dno na pravem predelu hrbtenice ._NEWLINE_Pri spinalni manipulaciji se pove\xc4\x8da obmo\xc4\x8dje gibljivosti vretenc preko fiziolo\xc5\xa1kega obmo\xc4\x8dja (govorimo o parafiziolo\xc5\xa1kem prostoru) , vendar pri tem ne uni\xc4\x8dimo sklepne strukture. Kiropraktiki so prepri\xc4\x8dani, da pride do prekinitve tkivne povezave v sklepu ali da manipulacija vpliva na mehanoreceptorje sklepa ali da modulira vzdra\xc5\xbenost C\xc5\xbdS ali pa inhibira C vlakna, ki so udele\xc5\xbeena pri zaznavanju bole\xc4\x8dine. Nobena od teh hipotez ni znanstveno dokazana.\n_START_SECTION_\nStroka\n_START_PARAGRAPH_\nNa podro\xc4\x8dju kiropraktike poznamo dve ve\xc4\x8dji skupini kiropraktikov. V prvo skupino \xc5\xa1tejemo tiste, ki se strinjajo z ustanoviteljem kiropraktike in menijo, da obstaja neka naravna komunikacija med hrbtenico in \xc5\xbeiv\xc4\x8dno-mi\xc5\xa1i\xc4\x8dnim sistemom in da je to v povezavi z zdravjem osebe (imenujemo jih "straights"). Oni v terapiji izvajajo samo tehnike, ki so se primarno uporabljale v samem za\xc4\x8detku razvoja kiropraktike . V drugo skupino pa spadajo t. i. "mixers", ki bolj upo\xc5\xa1tevajo uradno medicino, uporabljajo tudi ostale tehnike za manipulacijo hrbtenice ter vidijo kiropraktiko kot stroko za bole\xc4\x8dino v hrbtenici._NEWLINE_Strokovnjaki na podro\xc4\x8dju medicine obi\xc4\x8dajno dajo prednost ostalim metodam alternativne medicine kot pa kiropraktiki . Kiropraktiki zdravijo paciente s skeletnomi\xc5\xa1i\xc4\x8dnimi problemi, pribli\xc5\xbeno 60% od teh imajo bole\xc4\x8dine v spodnjem delu hrbtenice (v ZDA se 13% teh pacientov poslu\xc5\xbeuje kiropraktike) . Druga pogosta indikacija je bole\xc4\x8dina v vratu katero kiropraktiki zdravijo s spinalno manipulacijo na zgornjem predelu hrbtenice. Manipulacija hrbtenice je uporabljena tudi v drugih strokah (osteopatija, fizioterapija, medicina) vendar se je v kiropraktiki izvede ve\xc4\x8d kot 90%. Zdravljenje traja obi\xc4\x8dajno ve\xc4\x8d kot tri mesece, kljub odsotnosti klini\xc4\x8dnega izbolj\xc5\xa1anja . Posvet traja povpre\xc4\x8dno 22 minut. Kiropraktiki najve\xc4\x8dkrat izvajajo terapijo sami in imajo v povpre\xc4\x8dju 3,8 let prakti\xc4\x8dnega usposabljanja .\n_START_SECTION_\nIndikacije\n_START_PARAGRAPH_\nKiropraktika je uporabljana najve\xc4\x8dkrat pri okvarah skeletno-mi\xc5\xa1i\xc4\x8dnega sistema, vendar pa 11-19% pacientov nima takih te\xc5\xbeav (terapija se torej ne izvaja samo pri bole\xc4\x8dinah v hrbtenici in vratu)._NEWLINE_Objavljenih je bilo mnogo \xc5\xa1tudij, da vzroki za probleme v hrbtenici izvirajo iz notranjih organov . Kiropraktika se uporablja tudi pri te\xc5\xbeavah respiratornega trakta, po\xc5\xa1kodbah ki ne vklju\xc4\x8dujejo hrbtenice, prebavnih in menstrualnih te\xc5\xbeavah, infekcijah u\xc5\xa1es, te\xc5\xbeavah v nose\xc4\x8dnosti, pri infekcijah, dermatolo\xc5\xa1kih boleznih ko\xc5\xbee in akutnih te\xc5\xbeavah urinarnega trakta.\n_START_SECTION_\nDiagnostika\n_START_PARAGRAPH_\nZanesljivost diagnosti\xc4\x8dnih tehnik v kiropraktiki je dokaj \xc5\xa1ibka. Obi\xc4\x8dajno rentgensko slikanje in funkcionalna radiografija sta \xc5\xa1e najbolj zanesljivi metodi pri diagnozi subluksacij . Ve\xc4\x8dina znanstvenikov pa dandanes ugotavlja da je rentgensko slikanje \xc5\xa1kodljivo in nepotrebno._NEWLINE_V Ameriki se pogosto izvajajo tudi analize urina in krvi, v\xc4\x8dasih te analize predstavljajo manj\xc5\xa1e operacije.\n_START_SECTION_\nZdravljenje\n_START_PARAGRAPH_\nKot \xc5\xbee omenjene "mixers" uporabljajo za zdravljenje tudi druge metode kot so: segrevanje, hlajenje, elektroterapija, predlagajo tudi zdrav na\xc4\x8din \xc5\xbeivljenja, huj\xc5\xa1anje in relaksacijo. Po dolo\xc4\x8denem \xc4\x8dasu zdravljenja se izvajajo preventivne meritve tako skeletno-mi\xc5\xa1i\xc4\x8dnega sistema kot notranjih organov , kljub temu, da lahko tak\xc5\xa1ni posegi predstavljajo tveganje za pacienta . Nekateri kiropraktiki napotijo paciente k homeopatu, iridologu in ostalim zdravilcem . Velikokrat se uporabljajo tudi metode, ki niso dokazano zanesljive: homeopatija (46%), kineziologija (38%),... Pravzaprav je kineziologija \xc5\xa1e najbolj zanesljiva diagnosti\xc4\x8dna metoda .\n_START_SECTION_\nPacienti\n_START_PARAGRAPH_\nPribli\xc5\xbeno 90% oseb se sama odlo\xc4\x8di za kiropraktiko in v 35% primerih sami pla\xc4\x8dajo zdravljenje. V ZDA 20 do 30% pacientov obi\xc5\xa1\xc4\x8de kiropraktika 11krat, za bole\xc4\x8dino v vratu je povpre\xc4\x8dno potrebno 25 obiskov , v nekaterih drugih dr\xc5\xbeavah pa so te \xc5\xa1tevilke ni\xc5\xbeje . Vzroki za strah pred kiroprakti\xc4\x8dno terapijo so predvsem mo\xc5\xbeni stranski efekti in pomankanje znanstvenih dokazov. Najve\xc4\x8dkrat ljudje dajejo prednost uradni medicini .\n_START_SECTION_\nU\xc4\x8dinkovitost\n_START_PARAGRAPH_\nMnenja o u\xc4\x8dinkovitosti zdravljenja s kiropraktiko so deljena. Izvedenih je bilo mnogo kontroliranih klini\xc4\x8dnih \xc5\xa1tudij o manipulaciji hrbtenice, a rezultati niso enotni. \xc5\xa0tudije so bile velikokrat slabo na\xc4\x8drtovane, upo\xc5\xa1tevati je potrebno tudi dejstvo, da je pri kiropraksi te\xc5\xbeje izvesti placebo kontrolirano \xc5\xa1tudijo, kot pri klasi\xc4\x8dnem na\xc4\x8dinu zdravljenja. Ve\xc4\x8dina raziskav je obravnavala manipulacijo hrbtenice v splo\xc5\xa1nem in ne tako osredoto\xc4\x8deno na manipulacijo hrbtenice, ki se izvaja v kiropraktiki. Vse to seveda vpliva na kakovost klini\xc4\x8dnih \xc5\xa1tudij._NEWLINE_Najve\xc4\x8d raziskav je bilo izvedenih za uporabo kiropraktike pri laj\xc5\xa1anju oz. zdravljenju bole\xc4\x8din v spodnjem delu hrbtenice, vratu ter pri glavobolih. Raziskave o uspe\xc5\xa1nosti kiroprakti\xc4\x8dnega zdravljenja zgornjih in spodnjih okon\xc4\x8din so redke. Leta 2010 je bil izveden sistematski pregled raziskav, ki so bile izvedene za laj\xc5\xa1anje bole\xc4\x8din v spodnjem delu hrbtenice - ve\xc4\x8dina \xc5\xa1tudij je pri\xc5\xa1la do zaklju\xc4\x8dka, da manualna manipulacija hrbtenice dosega enaka ali ve\xc4\x8dja izbolj\xc5\xa1anja bole\xc4\x8dine in funkcije hrbtenice v primerjavi z ostalimi pogosto uporabljenimi metodami (kot je fizioterapija, uporaba zdravil klasi\xc4\x8dne medicine, izobra\xc5\xbeevanje in telovadba), tako pri kraj\xc5\xa1e ali dalj \xc4\x8dasa trajajo\xc4\x8di terapiji. Dolo\xc4\x8dene raziskave potrjujejo uspe\xc5\xa1nost zdravljenja s kiropraktiko pri ble\xc4\x8dinah vratu (pregled raziskav iz leta 2007, spet druge govorijo o u\xc4\x8dnkovitosti le ob hkratnem razgibavanju (pregled Cochraine iz leta 2004). \xc5\xa0tudije so pokazale, da je u\xc4\x8dinkovitost kiropraktike odvisna od same vrste glavobola (tenzijski glavobol, migrena,...) - tudi tu dokazi niso dovolj trdni za postavitev kon\xc4\x8dnega zaklju\xc4\x8dka o uspe\xc5\xa1nosti oz. neuspe\xc5\xa1nosti kiropraktike._NEWLINE_Na podlagi raziskav, ki so bile izvedene v zadnih desetih letih (2000-2010) zaenkrat ne moremo potrditi ali ovre\xc4\x8di dejstva, da kiroprakti\xc4\x8dno zdravljenje klini\xc4\x8dno pomombno vpliva na bole\xc4\x8dino ali zmanj\xc5\xa1ano funkcijo hrbtenice pri ljudeh z bole\xc4\x8dinami v spodnjem delu hrbta v primerjavi z drugimi posegi oz. na\xc4\x8dini zdravljenja.\n_START_SECTION_\nVarnost\n_START_PARAGRAPH_\nKiropraktika v splo\xc5\xa1nem velja za varno, v kolikor je izvajana pravilno in s strani izku\xc5\xa1enih kiropraktikov. Manipulacija se \xc5\xa1teje za varno, a kljub temu lahko (tako kot tudi pri ostalih terapevtskih pristopih) pride do zapletov. Poznani so stranski u\xc4\x8dinki, tveganja in kontraindikacije (kiroprakti\xc4\x8dno zdravljenje se ne izvaja pri osebah z revmatoidnim artritisom, pri nestabilnih sklepih, prav tako je potrebna previdnost pri osteoporozi in ostalih boleznih, kjer je prednostno zdravljnje mehkih tkiv in uporaba manj\xc5\xa1ih sil). Redko pride pri manipulaciji hrbtenice (predvsem zgornjega dela) do zapletov, ki vodijo v trajno disfunkcijo hrbtenice ali smrt (1,46 resnih stranskih u\xc4\x8dinkov in 2,68 smrti na 10 000 000 manipulacij). Obstaja mo\xc5\xbenost za po\xc5\xa1kodbo vratne arterije pri kiroprakti\xc4\x8dnem posegu vratu. Nekateri kiropraktiki prakticirajo rentgensko slikanje pacientov tudi ve\xc4\x8dkrat letno, kar pove\xc4\x8da mo\xc5\xbenost za nastanek raka.\n_START_SECTION_\nKiropraktika danes\n_START_PARAGRAPH_\nNekateri kiropraktiki dandanes vidijo kiropraktiko kot eno izmed metod alternativne medicine, vendar je v ve\xc4\x8dini dr\xc5\xbeav obravnavana kot pomo\xc4\x8d uradni medicini. Kiropraktiki so uradno prepoznani v pribli\xc5\xbeno polovici dr\xc5\xbeav sveta, v Indiji, Kitajski, Rusiji, delih Evrope in predvsem v J Afriki pa kiropraktika ni uradno prepoznana.V ZDA se na leto porabi med 2,4 in 4 bilijonov $ za kiroprakti\xc4\x8dno zdravljenje._NEWLINE_Kiropraktika je v ZDA financirana s strani Medicare-a, velik del tudi s strani javnih in zasebnih zavarovalnic, ve\xc4\x8dine organizacij za vzdr\xc5\xbeevanje in skrbi za zdravje ter ostalih organizacij._NEWLINE_V vseh 50-ih zveznih dr\xc5\xbeavah ZDA podeljujejo licence kiropraktikom. Okrog 60,000 kiropraktikov trenutno izvaja prakso v Severni Ameriki (trikrat ve\xc4\x8d kot med letoma 1970 in 1990). Dele\xc5\xbe populacije, ki uporablja kiropraktiko, se je v zadnjih 24. letih podvojilo. Kiropraktika se zelo hitro \xc5\xa1iri; samo v ZDA vsako leto kon\xc4\x8da izobra\xc5\xbeevanje na tem podro\xc4\x8dju ve\xc4\x8d kot 4,000 \xc5\xa1tudentov, v ZDA je bilo leta 2010 pribli\xc5\xbeno 100,000 kiropraktikov .'